משטרת פריז בודקת חשד כי צעיר בן 27 ממוצא ערבי, המוכר למשטרה, רצח את שכנתו, לוסי חלימי, יהודיה חרדית בת 66, לאחר שהתעמת איתה בדירתה. על פי החשד הוא דחף אותה אל מותה מדירתה שבקומה השלישית.

פריז. ארכיון (צילום: AFP)

גופתה של חלימי נמצאה בלילה שבין שני לשלישי ברובע ה-11 בפריז. הגופה נמצאה בשעה 4:30 לפנות בוקר לערך, בחצר הבית. למקום הוזעקה המשטרה ובחקירה התברר כי נפלה אל מותה מביתה. המשטרה עצרה את החשוד שמתגורר בקומה השנייה של אותו בניין. נמסר כי הוא נכנס לדירתה של המנוחה לפני שנפלה. שכנים אך העידו ששמעו את החשוד צועק שהוא רוצה להרוג אותה לפני שנפלה.

משטרת פריז עצרה אותו והעבירה אותו לבדיקה פסיכיאטרית. המשטרה בודקת כמה אפשרויות: שהחשוד התעמת עמה ודחף אותה אל מותה, או שהפחיד אותה ואז היא נפלה. אפשרות נוספת שנבדקת היא שהוא רצה לשדוד אותה, והיא התנגדה. במהלך העימות נפלה אל מותה.

חלימי התגוררה בדירה בגפה. בן אחד שלה מתגורר בישראל ועוד שתי בנות חיות בצרפת. גופתה הועברה למכון לרפואה משפטית. בקהילה היהודית אמרו כי עושים מאמצים לזרז את שחרור גופתה, וכי המשפחה מעוניינת להטיס את גופתה לקבורה בישראל.